Seun herstel goed na patroon in hand ontplofDarius Hay kort nadat hy Woensdag ‘n operasie ondergaan het. Foto: Facebook Darius Hay, die tienerseun van Odendaalsrus in die Vrystaat, wat vier vingers verloor het toe ŉ swaarkaliberpatroon in sy hand ontplof het, was Woensdag weer op die operasietafel in die Universitas-hospitaal in Bloemfontein. Erika Hay, Darius (13) se ma, het aan Maroela Media gesê Darius se hand is van sy lies los gesny, waar dit vroeër vasgewerk is om die vel kans te gee om oor die hand te groei. “Hulle het ook vel van een van sy bene gebruik en op die hand oorgeplant waar dit nodig was. Ek dink hy gaan baie bly wees om die hand nou los te hê, want dit was baie ongemaklik,” het sy gesê. Maroela Media het vroeër berig Darius is op 28 November na ŉ hospitaal gehaas nadat die patroon by die Laerskool Odensia in Odendaalsrus in sy hand ontplof het. ŉ Vriend van Darius het glo die patroon skool toe gebring en gesê dit is onskadelik, omdat die kruit verwyder is. Darius het die patroon teen ŉ lamppaal gekap en dit het in sy regterhand ontplof. Sy duim, wysvinger en middelvinger en die voorste stuk van sy ringvinger is heeltemal afgeruk en die vel op sy handpalm was ook af. Sy regterskouer is ook beseer toe die koeël vermoedelik deur die skouer getrek het. “Die dokter het gesê as alles goed gaan, kan hy môre ontslaan word en dan kan hy gelukkig Kersfees by die huis wees. Hy moet dan net Maandag terugkom sodat die dokter kan kyk of alles reg is,” het Erika gesê. “Darius is baie opgewonde om huis toe te gaan. Hy was nou baie lank in die hospitaal en ek dink hy is nou nogal keelvol daarvoor. Hy het gelukkig baie besoekers gehad en sy nefie het twee weke lank elke dag by hom kom sit. Maar hy is nou gereed om huis toe te gaan!”